“તમારી વાત સાચી છે. જેમના પર આધાર ન રાખી શકાય એવા ઘણા લોકો છે. લોકોની જરૂરિયાત તમે બેઠા-બેઠા પૂરી પાડતા હોય, ત્યારે આખો દિવસ નવરા બેસી રહેનાર ઘણા મળી આવશે. અહીં જ નહીં, દુનિયામાં બધે આમ જ હોય છે. પણ મેં કહ્યું એમ, એવા પણ કેટલાયે લોકો છે, જેમને કામ કરવું છે. હા, સફળતાપૂર્વક કામ કરવું હોય તો આયોજન કરવું જરૂરી છે. પણ એ તો થઈ શકે! પૂરતી આકર્ષક યોજના બનાવીએ તો અત્યારે જે લોકો આળસ કરતા હશે એ પણ જરૂર નવું કંઈક શોધી કાઢશે! હું સ્વીકારું છું કે એકદમ આવતીકાલથી જ એ લોકો ચાર હજાર માણસોની માછલી પૂરી ન પાડી શકે. પણ એનો એક ભાગ તો જરૂર પૂરો પાડી શકે. અહીં લાવીને એ માણસોને તમે આળસુ કરી મૂક્યા છે. આ જગ્યા જેટલી પણ સુંદર દેખાય છે એ એમને જ તો આભારી છે, એ તો આપણે જોઈ જ શકીએ છીએ! ઇશ્વર જાણે છે, કે એમને બદલામાં શું મળે છે! એમની દુકાનો જ એ કહી આપે છે. એમની સ્ત્રીઓએ ધોયેલાં કપડાંની સ્વચ્છતા પોતે પણ એમની મહેનતની સાહેદી પૂરે છે. પણ બહારની દુનિયાના દરવાજા એમના માટે સદંતર બંધ છે. અને એમાં એમની દુકાનો પણ બંધ કરાવીને તમે પેલા સાજા લોકોને હવાલે કરી દો છો. મારા મતે તો આ ખોટું જ છે.”